गुजरात विधानसभा चुनाव में ओपिनियन पोल के व्यापारियों ने कमाल ही कर दिया. मतदान में दो ही दिन बचे हैं, और तरह-तरह के चुनाव सर्वेक्षणों के ज़रिये धड़ल्ले से चुनाव प्रचार चल रहा है. इन सर्वेक्षणों की उपयोगिता और नैतिकता को लेकर खुलकर कोई नहीं बोल पाता. मीडिया में ही ये बातें हो सकती हैं, लेकिन ग़ज़ब यह है कि मीडिया में ही चौतरफा इन सर्वेक्षणों के ज़रिये प्रचार की होड़ मची है. इस बार होड़ इतनी जबर्दस्त है कि कोई यह देखने को भी तैयार नहीं कि अलग-अलग एजेंसियों के आकलन में ज़मीन-आसमान का अंतर है. कोई बता रहा है कि गुजरात में कांटे की टक्कर है. यानी कोई भी हार या जीत सकता है, और कोई बता रहा है कि फलां पार्टी तीन चौथाई से ज़्यादा सीटें जीत रही है. सो, अलग-अलग सर्वेक्षणों में आधे-दोगुने तक का फर्क है. विज्ञान के नाम से होने वाले इस अनुमान में इतने हैरतअंगेज़ फर्क पर क्या सोच-विचार नहीं होना चाहिए...?